Diari Oficial de la Generalitat Valenciana


Sumari del DOGV 7807, del 16-06-2016 (2016/3830)

RESOLUCIÓ de 24 de febrer de 2016, del rector, per la qual es dóna publicitat a l'acord d'encàrrec de gestió, subscrit entre la Universitat Miguel Hernández d'Elx i la Fundació Quòrum, Parc Científic i Empresarial de la Universitat Miguel Hernández, per a la gestió del parc científic.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7807

Data del DOGV
:   16-06-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/3830


Data del document
:   24-02-2016

Organisme emissor
:   Universitat Miguel Hernández d'Elx

Tipus de document
:   Resolució

RESOLUCIÓ de 24 de febrer de 2016, del rector, per la qual es dóna publicitat a l'acord d'encàrrec de gestió, subscrit entre la Universitat Miguel Hernández d'Elx i la Fundació Quòrum, Parc Científic i Empresarial de la Universitat Miguel Hernández, per a la gestió del parc científic. [2016/3830]  
Havent-se subscrit acord d'encàrrec de gestió entre la Universitat Miguel Hernández d'Elx i la Fundació Quòrum, parc Científic i Empresarial de la Universitat Miguel Hernández per a la gestió del parc científic. En virtut de la Resolució rectoral número RR 350/16, de 23 de febrer de 2016, es procedeix a publicar el text de l'acord.  
  
  
Elx, 24 de febrer de 2016.- El rector: Jesús Tadeo Pastor Ciurana.  
  
  
D'una part,  
La Universitat Miguel Hernández d'Elx (d'ara en avant UMH), CIF número J2396116Q, amb domicili social en avinguda de la Universitat, s/n, 03192 Elx, i en nom i representació, Jesús Tadeo Pastor Ciurana, en qualitat de rector de la Universitat Miguel Hernández d'Elx, en virtut del Decret 42/2015, de 10 d'abril de 2015, del Consell, pel qual es nomena rector de la Universitat Miguel Hernández d'Elx (DOCV 7503, 13.04.2015), i del Decret 208/2004, de 8 d'octubre, del Consell (DOCV 4861, 13.10.2004), pel qual s'aproven els Estatuts de la UMH, modificats pel Decret 105/2012, de 29 de juny, del Consell (DOCV 6808, 02.07.2012).  
  
I d'una altra part,  
La Fundació Quòrum Parc Científic i Empresarial de la Universitat Miguel Hernández d'Elx, (en procés d'inscripció com a Fundació Universitas Miguel Hernández, i per això d'ara en avant, la Fundació UMH), CIF número G-54016977, amb domicili social en avinguda de la Universitat, s/n, Edifici Quòrum 3, 03508 Elx, i en nom i representació, Moisés Jiménez Mañas, vicepresident de l'esmentada fundació i en execució de l'acord del seu patronat de data 27 d'octubre de 2015, on expressament és habilitat per a aquest acte.  
  
Ambdues parts es reconeixen competència i capacitat per formalitzar el present acord pel qual s'encomana a la FUMH la gestió del Parc Científic de la Universitas Miguel Hernández d'Elx  
  
Exposen  
I. Que la UMH és una entitat de dret públic amb plena personalitat jurídica i patrimoni propi per al desenvolupament de les seues funcions i la consecució dels seus fins, entre els quals destaca la prestació d'un servei públic d'educació superior mitjançant la docència, l'estudi i la investigació.  
II. Que la Fundació UMH és una organització de caràcter públic, sense ànim de lucre, amb personalitat jurídica pròpia, amb plena capacitat jurídica i d'obrar, creada per voluntat expressa de la Universitat Miguel Hernández, la missió fonamental de la qual és cooperar per al compliment dels fins de la UMH.  
III. Que els Estatuts de la UMH estableixen que la universitat pot crear i participar en entitats amb personalitat jurídica pròpia per a la realització de les seues funcions específiques, sota diferents formes previstes en dret, d'entre les quals la de Fundació.  
IV. Que l'article 4.1.n del text refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre (TRLLCSP), exclou del seu àmbit d'aplicació els negocis jurídics en virtut dels quals siga encarregada la realització d'una determinada prestació a una entitat que, d'acord amb el que assenyala l'article 24.6 del mateix text normatiu, tinga atribuïda la condició de mitjà propi i servei tècnic d'aquest.  
V. Que la Fundació UMH en l'actualitat constitueix un mitjà propi de la UMH, segons consta en l'article 1 dels seus estatuts, d'acord amb l'escriptura pública atorgada en data 23 de juliol de 2015, davant del notari, Francisco José Tornel López, amb número de protocol 2631, per la qual cosa a efectes contractuals les seues relacions tenen naturalesa instrumental, articulant a través d'encàrrecs de gestió de les previstes en l'article 24.6 del TRLLCSP.  
En virtut del que s'ha exposat, les parts subscriuen el present d'acord amb les clàusules següents:  
  
Primera a. Objecte de l'encàrrec  
Encarregar per raons d'especialització i d'eficàcia la gestió del Parc Científic de la UMH, que té com a missió l'impuls i la coordinació de les actuacions de l'empresa i la universitat en matèria de ciència, desenvolupament tecnològic i innovació, així com la realització i gestió de totes aquelles activitats que contribuïsquen a la promoció i millora de la competitivitat de les empreses de la Comunitat Valenciana per la via de la transferència del coneixement i transferència tecnològica de la recerca universitària, a la Fundació UMH.  
  
També és cos de l'encàrrec, els objectius següents, que s'enumeren a títol enunciatiu i no limitatiu:  
- Promoure i facilitar la utilització per part de les empreses de la Comunitat Valenciana dels serveis científics, tècnics i artístics de la UMH, així com de la infraestructura del Parc Científic existent en la UMH.  
- Fomentar la prestació de serveis de consultoria i assessorament científic tecnològic per part dels professors i investigadors de la UMH; serveis universitaris, així com del desenvolupament de projectes de recerca.  
- Formular estratègies concretes i efectives de desenvolupament empresarial i, en particular, d'activitats de recerca, innovació i desenvolupament tecnològic, prenent com a punt de partida la realitat del teixit productiu de la Comunitat Valenciana. Identificar les mancances i les necessitats de recerca així com el desenvolupament i innovació en el teixit empresarial.  
- Orientar sobre l'optimització o creació de serveis en matèria de recerca, desenvolupament i innovació.  
La Fundació UMH desenvoluparà les activitats del present encàrrec sota la denominació Parc Científic Universitas Miguel Hernández.  
  
  
Primera b. Contingut i activitats de l'encàrrec de gestió  
El contingut de l'encàrrec consta de les activitats següents enumerades de manera enunciativa, sense perjudici de poder desenvolupar altres activitats necessàries no previstes en aquesta relació:  
Gestió de la comunicació:  
- Elaboració d'una pàgina web amb informació relativa a l'activitat objecte de l'encàrrec.  
- Actualització de la informació continguda en la web.  
- Pla de comunicació per a la promoció de les activitats de l'encàrrec.  
  
Gestió d'infraestructures empresarials:  
- Captació d'empreses perquè s'ubiquen al Parc Científic UMH.  
  
- Resolució d'incidències amb les empreses instal·lades al parc i a la UMH.  
- Coordinació de plans d'emergències amb les empreses instal·lades al parc i a la UMH.  
- Coordinació i seguiment de les incidències de les infraestructures del parc amb el servei de manteniment o infraestructures de la UMH.  
  
- Posada a la disposició de l'empreses de les diferents infraestructures de la UMH.  
- Servei de veu i dades.  
- Accés a zones comunes; sales de reunions i menjador.  
- Control d'accés als espais de cada empresa.  
- Senyalització de l'empresa als edificis.  
- Bústies individualitzades per a les empreses.  
  
Serveis de consultoria per a les empreses establides al parc científic no participades per la UMH, entre d'altres, i caràcter merament enunciatiu i no limitatiu:  
- Cerca de finançament públic.  
· Elaboració de propostes.  
· Justificació i seguiment de projectes.  
- Cerca de finançament privat i/o socis.  
· Preparació de quaderns de venda.  
· Orientació i suport en la negociació.  
  
- Suport i seguiment en l'elaboració de plans estratègics i de viabilitat.  
· Elaboració i control de plans d'actuació.  
· Suport i seguiment en l'elaboració de plans comercials.  
· Elaboració i seguiment de pressupostos.  
· Elaboració i seguiment de tresoreria.  
· Anàlisi i optimització de costos.  
  
- Serveis de comunicació:  
· Elaboració de logos.  
· Elaboració de pàgines web.  
· Maquetació de cartes de servei.  
· Divulgació de les activitats realitzades per les empreses.  
  
- Serveis jurídics:  
· Orientació sobre la propietat industrial i intel·lectual.  
· Suport en l'elaboració de contractes mercantils.  
· Orientació laboral.  
· Orientació fiscal.  
  
Gestió dels recursos humans:  
- Coordinació general dels mitjans tècnics i humans per al desenvolupament de les activitats que s'executen en l'encàrrec.  
- Assessorament, elaboració i gestió dels contractes laborals associats al desenvolupament de les contractacions que siga necessari establir associats a l'activitat de l'encàrrec.  
- Gestió de nòmines i Seguretat Social.  
- Prevenció de riscos laborals.  
  
Gestió economicoadministrativa:  
- Resolució d'incidències administratives i tècniques.   
- Comptabilitat separada d'ingressos i despeses.  
- Emissió de facturació.  
- Recepció i identificació de transferències.  
- Tramitació dels pagaments associats a l'activitat.  
- Inventari físic d'existències i immobilitzat.  
- Control i liquidació d'impostos associats.  
- Ingrés en el compte de la UMH del cànon de gestió propi d'aquest encàrrec.   
- Elaboració dels informes que a l'efecte considere necessaris la UMH.  
  
Gestió jurídica:  
- La signatura dels acords amb entitats en activitats relacionades i/o necessàries per a la gestió de l'encàrrec.  
- Assessorament general per al desenvolupament de les activitats.  
- Establiment dels requisits per assegurar el compliment del text refós de la Llei de Contractes del Sector Públic en tot allò que resulte aplicable en la matèria.  
  
Segona. Mitjans humans i materials  
VI. El personal de la Fundació UMH que realitze les activitats derivades del present encàrrec no ha de tenir cap tipus de vinculació, de caràcter laboral o administrativa, amb la Universitat Miguel Hernández d'Elx. La Fundació UMH facilita tots els mitjans necessaris per al desenvolupament de l'encàrrec, que inclouen mitjans tècnics, informàtics, telefonia mòbil i desplaçaments necessaris per a la realització dels treballs encarregats, i es regeix pels criteris d'economia, eficàcia, eficiència i qualitat.  
La Fundació UMH pot contractar amb tercers l'execució de les activitats definides en la clàusula primera, i s'ha de circumscriure al límit del 50% de l'import total del present encàrrec. En tot cas ha de ser autoritzat per la universitat, prèvia notificació per part de la Fundació UMH.  
  
La UMH posa a la disposició de la Fundació UMH les instal·lacions que resulten necessàries per al desenvolupament de les activitats encarregades, per tal que aquesta puga desenvolupar la seua activitat pròpia i les utilitze d'acord amb les normes internes de funcionament de la UMH.  
Les instal·lacions destinades a l'exercució d'aquest encàrrec i que, per tant, conformen l'entorn del parc científic, són les indicades a continuació:  
  
Edifici Estança  
Quorum 1 E29P1004; E29P1005; E29P1006.  
Quorum 3 Totes les estances de l'edifici  
Quorum 4 Totes les estances de l'edifici  
  
  
La UMH facilitarà a la Fundació UMH l'accés a les bases de dades de caràcter personal que resulten necessàries per al desenvolupament de la gestió encarregada. La Fundació UMH, com a encarregada del tractament, és responsable de la utilització i la comunicació indegudes d'aquelles dades i de la seua destinació a una finalitat diferent de l'encarregada, d'acord amb el que disposa l'article 12.4 de la Llei Orgànica 15/1999, de 13 de desembre, de Protecció de Dades de Caràcter personal, i en l'article 20 del seu Reglament de Desenvolupament, aprovat pel Reial Decret 1720/2007, de 21 de desembre.  
Una vegada complit l'encàrrec, les dades de caràcter personal que es troben en mans de la Fundació UMH, hauran de ser retornades a la UMH, juntament amb els documents o suports en què consten aquestes dades, sense perjudici de conservar-les, degudament bloquejades, sempre que pogueren derivar-se responsabilitats de la seua relació amb la UMH.  
  
Tercera. Criteris d'incorporació al parc científic  
Per a la incorporació d'empreses a l'entorn del Parc Científic de la UMH, la Fundació UMH tindran en compte els criteris següents:  
  
- El perfil innovador o cientificotecnològic de l'empresa.  
- La seua inversió actual o potencial en recerca o desenvolupament.  
- La viabilitat economicofinancera de l'empresa, que procure la diversificació o diferenciació competitiva del teixit industrial de la nostra zona d'influència.  
- Relació en el moment de realitzar la sol·licitud d'entrada al parc amb els grups de recerca de la UMH o la seua potencialitat.  
- Que siguen empresa derivada (spin-off) de la UMH o empreses participades per aquesta última, o generades pels seus diplomats.  
- La capacitat de l'empresa per a acollir estudiants en pràctiques o contractar diplomats de la UMH.  
- Que siguen empreses generadores de llocs de treball d'alta qualificació, que hi permeten la incorporació de doctors.  
- Que siguen empreses socialment responsables, que promoguen la igualtat d'oportunitats entre els seus treballadors.  
  
Quarta. Preus públics de la prestació del servei encarregat  
Les despeses originades pel present encàrrec es finançaran per l'import recaptat per la prestació de serveis indicats en la clàusula primera b d'aquest encàrrec que seran recaptats per la Fundació UMH conformement als preus següents:  
1. Per domiciliació social: 25 ?/mes.  
2. Per ocupació d'espai en la zona de cotreball: 100 ?/mes per lloc.  
3. Per ocupació d'espais individuals, que inclouen la repercussió de despeses comunes que ascendeix a 4 euros/m²/mes:  
  
  
Volum de m² ?/m²   
Menys de 50 15,00  
53-299 77,00  
De 173-226 93,00  
Més de 150 8,00  
  
  
Es bonificarà el preu per la utilització dels espais i serveis del parc científic quan es realitzen altres activitats de col·laboració amb la UMH i/o la FUMH. Aquestes activitats, així com la bonificació corresponent es descriuen a continuació:  
Concepte de la bonificació % minorat  
Acolliment d'estudiants de la UMH en pràctiques, o per contractació de titulats recents de la UMH. [1] 5%  
[1] S'aplicarà a partir del primer alumne i independentment del nombre total. En el cas de contractacions de titulats recents, el descompte només s'aplicarà a aquells alumnes que s'hagen titulat dins dels dos anys previs a la contractació i sempre per a contractes de durada igual o superior a un any.   
Contractes d'assistència tècnica i/o assessorament. Contractes de recerca. [2] 5%  
[2] Amb grups R+D+I, departaments, instituts o altres estructures de recerca pertanyents a la UMH. Si hi participen altres institucions o entitats aquest % només serà aplicable a la part contractada a la UMH.   
Col·laboració en accions formatives. 5%  
Accions de mecenatge o patrocini amb la Fundació UMH i/o de la UMH [3] 5%  
[3] Aquest descompte s'aplicarà en els mesos en els quals es realitze l'activitat formativa juntament amb la Fundació UMH i/o la UMH; que hi dóna lloc.   
Associació o entitat sense ànim de lucre. [4] 5%  
[4] Aquest descompte s'aplicarà durant el temps en què l'entitat col·laboradora siga mecenes o patrocinador de la Fundació UMH i/o de la UMH.   
  
  
La quantitat minorada es podrà acumular, però mai podrà ser superior al 15% sobre la part del preu d'ocupació i no s'aplicarà en cap cas sobre la part de repercussió de despeses comunes que ascendeix a 4 euros/m²/mes.  
  
En el cas de les empreses participades per la UMH:  
- Els sis primers mesos solament pagaran el preu per establiment del domicili social.  
- Des del seté mes al dihuité mes s'estableix un descompte del 65%.  
  
- Des del dinové mes fins al trenté mes s'aplica un descompte del 45%.  
- Des del trenta-uné mes fins al quaranta-dosé mes es bonifica un 25%.  
- Des del quaranta-tresé mes fins al cinquanta-quatré mes es rebaixa un 10%.  
Addicionalment a partir del tercer any, podrà aplicar-se alguna bonificació de les que es recullen en l'apartat anterior, amb les següents limitacions:  
- Màxim total de les bonificacions: 15% sobre la part del preu de l'ocupació.  
- No s'aplicaran les bonificacions en cap cas sobre la part de repercussió de despeses comunes que ascendeix a 4 ?/m²/mes, ni sobre les activitats de consultoria.  
4. Per activitats de consultoria: 40 ?/ hora.  
  
Cinquena. Import econòmic de l'encàrrec  
La gestió de l'encàrrec s'integrarà dins del compte de resultats de la FUMH.  
Per a la gestió d'aquest encàrrec la Fundació UMH invertirà 4.296 hores/any a un cost de 62,409 ?/hora.  
En el cas que els ingressos derivats de la gestió de l'encàrrec, superen el cost de la gestió realitzada per la Fundació UMH, aquesta última haurà d'abonar el 100% del saldo positiu a la UMH.  
A aquests efectes, haurà de realitzar-se la previsió pressupostària oportuna, que tindrà en compte l'evolució mostrada en els exercicis anteriors.  
En el cas que els ingressos derivats de la gestió de l'encàrrec, no superen el cost de la gestió realitzada per la Fundació UMH, la UMH iniciarà els tràmits conduents al reconeixement i abonament del 100% del saldo negatiu a la Fundació UMH, que en cap cas superarà els 268.109,06 euros.   
La liquidació del corresponent saldo es realitzarà al mes de febrer de l'exercici següent sobre la base del resultat definitiu auditat. El pagament de la liquidació es realitzarà dins dels 30 dies següents a la seua emissió.  
La Llei 28/2014 que modifica la Llei 37/1992, de l'Impost sobre el Valor Afegit, declara les operacions d'encàrrecs dels articles 4.1.n) i 24.6 del TRLLCSP no subjectes a l'impost sobre el valor afegit.  
  
Sisena. Comissió de seguiment de l'encàrrec  
Es constitueix una comissió de seguiment i control, formada per representants de cada part signant (o les persones en qui ells deleguen): per part de la Fundació UMH, Tonia Salinas Miralles, directora gerent, i Enrique Torrijos Fernández, cap d'Administració, i per part de la UMH, Manuel Jordán Vidal, vicerrector d'Investigació i Innovació, i Emma Benlloch Marco, gerent.  
A aquesta comissió li corresponen les funcions de planificar, fomentar, supervisar i avaluar els serveis i les funcions previstos en el present encàrrec, especialment:  
- El desenvolupament de l'encàrrec, la supervisió i el control de les iniciatives.  
- L'avaluació dels resultats econòmics derivats dels serveis que es gestionen a l'empara del present document.  
- La proposta de revisió de la tarifa base per al càlcul del cost de gestió.  
La preparació d'una memòria anual sobre les activitats desenvolupades i la seua execució econòmica, amb el nivell de detall suficient per poder justificar el compliment d'aquest encàrrec.  
  
Setena. Vigència  
El present encàrrec té una vigència de quatre anys, la data d'inici de l'execució de l'encàrrec és l'1 de gener de 2016, i en tot cas, l'endemà de la notificació, si fóra posterior. No obstant això, pot prorrogar-se de forma expressa per un període igual si així ho decideix la UMH, si hi ha una dotació pressupostària i un informe positiu de l'activitat encarregada.  
L'encàrrec de gestió pot ser modificat seguint els mateixos tràmits que els de la seua aprovació.  
  
Huitena. Resolució de l'encàrrec  
Són causes de resolució de l'encàrrec:  
- L'incompliment per part de la Fundació UMH de l'activitat encarregada.  
- L'existència de circumstàncies que facen impossible o innecessària l'acompliment o la continuació de l'activitat encarregada, per qualsevol de les parts.  
- La decisió unilateral de la UMH, que es comunicarà amb un preavís d'almenys tres mesos.  
En qualsevol d'aquests supòsits s'efectuarà l'oportuna liquidació de l'encàrrec.  
  
Novena. Adaptació de la normativa vigent  
El present encàrrec i els seus annexos s'han d'adaptar en tot moment a la normativa vigent així com a la normativa interna de la Universitat Miguel Hernández.  
  
Desena. Derogació dels acords anteriors  
Amb la formalització del conveni queden sense efecte tots els documents públics o privats que s'hagen signat amb anterioritat entre la Universitat Miguel Hernández d'Elx i la Fundació UMH en relació amb els serveis objecte del present encàrrec de gestió.  
  
Onzena. Cessió de competències  
L'encàrrec de gestió no suposa la cessió de titularitat de les competències ni dels elements substantius del seu exercici, atribuïdes a la Universitat Miguel Hernández d'Elx. No obstant això, es faculta la Fundació UMH a subscriure convenis, contractes i altres acords que siguen necessaris per a l'execució de l'objecte del present encàrrec.  
  
Dotzena. Interpretació  
Correspon a la Universitat Miguel Hernández d'Elx dictar les resolucions de la interpretació de l'activitat material objecte del present encàrrec de gestió.  
  
I en prova de conformitat amb tot el que s'ha acordat, les parts signen el present encàrrec de gestió, en dos exemplars en el lloc i en la data esmentats en l'encapçalament.  
  
Elx, 23 de febrer de 2016.- Per la Universitat Miguel Hernández d'Elx: Jesús Tadeo Pastor Ciurana. Per la Fundació Quòrum Parc Científic i Empresarial de la Universitat Miguel Hernández d'Elx: Moisés Jiménez Mañas.